DA Den Europæiske Unions Tidende CE 78/785

(2004/C 78 E/0836)

SKRIFTLIG FORESPØRGSEL P-3180/03

af Mario Borghezio (NI) til Kommissionen

(20. oktober 2003)

Om: EU-beskyttelse af blomsterproduktion

Europæisk blomsterproduktion har i nogen tid oplevet unfair konkurrence fra produkter fra tredjelande, hvor der benyttes børnearbejde i produktionen.

Der er i øjeblikket fri bevægelighed i EU for disse produkter, som ikke er underlagt restriktioner eller nogen speciel fytosanitær kontrol.

Gør risikoen for spredning gennem disse produkter af virus og sygdomme det ikke nødvendigt, at der indføres kontrolforanstaltninger på alle niveauer?

Vil Kommissionen som en forebyggende foranstaltning undersøge omfanget af børnearbejde i blomster-produktionen i lande uden for EU?

Hvilke finansielle foranstaltninger har Kommissionen iværksat for at fremme og støtte produktionen og markedsføringen af europæiske blomsterprodukter?

Har Kommissionen overvejet af lægge told på importen af de pågældende produkter?

Vil Kommissionen foreslå, at der indføres et kvalitetsmærke (BGB — beskyttet geografisk betegnelse), som kan ledsage de forskellige lokale produkter?

Svar afgivet på Kommissionens vegne af Franz Fischler

(14. januar 2004)

EU har en plantesundhedsordning, som er baseret på Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1). Dette direktiv opstiller bl.a. en liste over organismer, som det er forbudt at indslæbe i Fællesskabet, og en liste over planter og planteprodukter, der skal underkastes en særlig plantesundhedskontrol ved indførsel i Fællesskabet. Som følge heraf skal oprindelseslandet og medlemsstaterne tage passende forholdsregler som fastsat i ovennævnte direktiv for at forhindre, at skadelige organismer indslæbes eller spredes i Fællesskabet.

Da medlemsstaterne hyppigt har måttet konstatere, at importen af blomsterprodukter har indeholdt skadelige organismer, blev der i 2002 foretaget en betydelig stramning af den nævnte plantesundheds-ordning ved Kommissionens direktiv 2002/36/EF af 29. april 2002 (2) og direktiv 2002/89/EF af 28. november 2002 (3) for at sikre en mere effektiv beskyttelse.

Hvad angår spørgsmålet om de kontrolforanstaltninger, der eventuelt kunne gennemføres på grund af den potentielle risiko for, at disse produkter medfører virusser og sygdomme, skal det nævnes, at så snart produkterne er importeret legalt i EU, så kan medlemsstaterne ikke indføre foranstaltninger, som begrænser handelen inden for Fællesskabet, medmindre de nationale myndigheder kan bevise, at foranstaltningerne er ikke-diskriminatoriske, proportionale og har til formål at beskytte menneskers, dyrs eller planters liv og sundhed.

Inden for rammerne af Kommissionens strategi for at udnytte globaliseringen til at sikre en bæredygtig udvikling prioriteres fremme af social udvikling og grundlæggende arbejdsstandarder, herunder et forbud mod og afskaffelse af børnearbejde, højt. Kommissionen fremmer i sin handelspolitik disse grundlæggende arbejdsstandarder gennem anvendelsen af positive instrumenter og incitamenter. Som eksempel kan nævnes EU's generelle præferenceordning, der giver lande, som opfylder principperne om grundlæggende arbejdsstandarder, yderligere præferencer, og Cotonou-aftalen mellem Fællesskabet og 77 AVS-lande, der indeholder særlige bestemmelser om handels- og arbejdsstandarder. EU er stærkt imod enhver form for sanktioner og initiativer, der udnytter spørgsmålet om arbejdstagernes rettigheder i protektionistisk øjemed. Alligevel kan den generelle præferenceordning om nødvendigt tilbagetrækkes midlertidigt for visse varer i tilfælde af børnearbejde som defineret i Den Internationale Arbejdsorganisations (ILO) relevante konventioner (artikel 26 i Rådets forordning (EF) nr. 2501/2001 (4)).

Den mere generelle bekæmpelse af (udnyttelsen af) børnearbejde behandles også inden for rammerne af forbindelserne mellem Kommissionen og ILO, der den 14. maj 2001 blev udvidet med en ny brevveksling mellem de to institutioner. Denne aftale omfatter bl.a. verdensomspændende udbredelse af de grundlæggende arbejdsstandarder. Fællesskabsstøtten til ILO-programmer og -aktiviteter til bekæmpelse af børnearbejde i udviklingslandene vil indgå i det kommende »strategiske partnerskab mellem Kommissionen og Den Internationale Arbejdsorganisation inden for udviklingssamarbejde«, hvor der snart vil blive iværksat en global strategi vedrørende børnearbejde og uddannelse i AVS-landene. På nuværende stadium er blomsterproduktionen ikke omhandlet specielt. ILO har udarbejdet nogle sektorspecifikke aktiviteter med henblik på at fremme grundlæggende arbejdsstandarder inden for landbrug og tilknyttede sektorer, herunder initiativer rettet mod arbejdstagernes og arbejdsgivernes organisationer med henblik på at fremme adfærdskodekser og opbygge kapaciteter.

For at fremme og støtte den europæiske blomsterproduktion iværksatte Kommissionen i 1997-2000 med et budget på 45 mio. EUR tre salgsfremstød for blomster og levende planter på det indre marked.

Siden 2000 har Kommissionen ført en politik med salgsfremstød for landbrugsprodukter, hvori blomsterproduktionen også indgår. Inden for rammerne af salgsfremstødet på det indre marked kan blomsterproducenterne to gange om året forelægge programmer for salgsfremstød, jf. forordning (EF) nr. 2826/2000 (5) og (EF) nr. 94/2002 (6), ændret ved forordning (EF) nr. 305/2002 (7), hvori retningslinjerne for fremme af blomsterproduktionen findes. Fællesskabet medfinansierer 50 % af disse programmer.

På nuværende tidspunkt er der vedtaget syv programmer for salgsfremstød i denne sektor i henholdsvis Belgien, Danmark, Italien Nederlandene, Østrig og Sverige.

Importtolden for varer i den kombinerede nomenklaturs kapitel 6 (levende planter og blomsterdyrkningens produkter) er på mellem 4 og 12 %.

Endvidere kan importtolden nedsættes inden for rammerne af bilaterale præferenceaftaler eller toldindrømmelser (den generelle præferenceordning).

Alle oplysninger om tolden på importen i EU af varer fra tredjelande kan findes på TARIC-webstedet, der ajourføres hver dag. Kommissionen kan således henvise det ærede medlem til denne adresse: (http://europa.eu.int/comm/taxation_customs/dds/en/tarhome.htm).

Blomster og prydplanter blev i 2000 ved forordning (EF) nr. 2796/2000 medtaget under anvendelsesområdet for forordning (EØF) nr. 2081/92 (8). Det er således nu muligt at registrere disse produkters betegnelser på EU-plan som beskyttet geografisk betegnelse (BGB) eller beskyttet oprindelsesbetegnelse (BOB) efter anmodning fra medlemsstaterne, såfremt produkterne opfylder betingelserne i nævnte forordning.

(1) EFT L 169 af 10.7.2000. Senest ændret ved Kommissionens direktiv 2003/116/EF af 4. december 2003, EUT L 321 af 6.12.2003.

(2) EFT L 116 af 3.5.2002.

(3) EFT L 355 af 30.12.2002.

(4) Rådets forordning (EF) nr. 2501/2001 af 10. december 2001 om anvendelse af et arrangement med generelle toldpræferencer for perioden 1. januar 2002 til 31. december 2004 — Erklæringer til Rådets forordning om anvendelse af et arrangement med generelle toldpræferencer for perioden 1. januar 2002 til 31. december 2004, EFT L 346 af 31.12.2001.

(5) Rådets forordning (EF) nr. 2826/2000 af 19. december 2000 om oplysningskampagner og salgsfremstød for landbrugsprodukter på det indre marked, EFT L 328 af 21.12.2000.

(6) Kommissionens forordning (EF) nr. 94/2002 af 18. januar 2002 om gennemførelsesbestemmelser til Rådets forordning (EF) nr. 2826/2000 om oplysningskampagner og salgsfremstød for landbrugsprodukter på det indre marked, EFT L 17 af 19.1.2002.

(7) Kommissionens forordning (EF) nr. 305/2002 af 18. februar 2002, EFT L 47 af 19.2.2002.

(8) Rådets forordning (EØF) nr. 2081/92 af 14. juli 1992 om beskyttelse af geografiske betegnelser og oprindelsesbetegnelser for landbrugsprodukter og levnedsmidler, EFT L 208 af 24.7.1992.